Keskustelu Erkkylän kartanon kirjoituksista
Sorjanen: No mitäs te nyt oletten tuumannu niistä kirjoituksista, kuu tästä meidän kartanosta on Työmiehessä selkoa tehty?

Norjanen: Jaa, kyllä minä olon sitä mieltä, että kyllä se on ihan totta, mitä kirjoitettu on.

S.: No niinhän minäkin sitä olen sanonut, että eihän tästä sen parempaa olisi tullutkaan, jos ei siitä olisi sanomalehdissä ruvettu puhumaan.

N.: Ei niin. Kyllä on niin, kun sanotte, kyllä sitä olisi tästäkin eteenpäin saatu tuoda katolta vettä, jos olisi hevostaan tahtonut juottaa, vaan onhan nyt sanottu, että kyllä te saatte juottaa hevosianne kaivolla, ei siitä ole kieltoa enää.

S.: Kyllä siitä kuulema on ollut valttarin ja voudin kovasti mieli paha, kun niin niitten mielestä väärin kirjoittelevat, koska voutikin sanoi niin, että kyllä siitä nyt koitetaan tietoa ottaa, kuka se niin viisas on, että osaa sanomalehteen kirjoitella, vaikka tottakin olisi. Vaan eihän se totta olekaan, paljasta valetta, päätteli vouti.

N.: No se Tapaninpoika se semmonen poika on, että kyllä se toden puhuu. Olihan se ollut sen valttarin kirkkahitten kasvojen edessä, kun vietiin tutkittavaksi, ja olihan se Tapaninpoika sanonut, että sen kun minä kirjoitin, niin sen minä kirjoitin. Noloksi oli käynyt valttarimme, kun sai tietää, että sama mies kirjoittelee ja kykenee.

S.: Hm! Vai valttarin eteen. Mutta minä sanon, että viekäät sen pojan tutkinnon alle, kyllä saavat kampraatin semmosen, että kyllä se poika toden uskaltaa puhua ja kirjoittaa.

N.: Olivathan ne käyneet siellä kylässä kyselemässä, kuka se on kun kirjoittelee, ja saaneet sitte Työmiehen nähdäkseen ja pyysivät lukeakseen.

H.: Vai lukeakseen, valttari ja vouti vissiin.

N.: Ne niin, mutta totta tosiaan, minä olisin sanonut, että jos tahdot sanomalehteä lukea, niin tilaa se, niin minäkin tein.

S.: Kas kun se valttarikin Työmiestä hakee, kun se on sitä haukkunut jos joksikin, ja kieltänyt vielä torppariakin sitä tilaamasta ja lukemasta.

Tapaninpoika.

Lähde: Työmies 23.4.1901.

Anonyymi
Humoristinen kirjallisuus
Työmies
1901